ศาสตร์พระราชา มาตรการแก้ปัญหาราคายางพาราตกต่ำ 2 แนวทางสำคัญ
ศาสตร์พระราชา มาตรการแก้ปัญหาราคายางพาราตกต่ำ 2 แนวทางสำคัญ

รัฐบาลได้ให้ความสำคัญกับการแก้ไขปัญหาราคายางพาราตกต่ำ ผ่าน 2 แนวทางสำคัญ เพื่อลดการผลิตยางในประเทศและส่งเสริมการใช้ยางที่ยังมีอยู่ให้เกิดประโยชน์สูงสุด

จากการติดตามมาตรการแก้ไขปัญหาราคายางพาราตกต่ำ รัฐบาลและหน่วยงานที่เกี่ยวข้องก็ไม่ได้นิ่งนอนใจ โดยเฉพาะกระทรวงเกษตรและสหกรณ์ ได้จัดมาตรการเข้ามาช่วยเหลือหลายประการ รวมทั้งยังมี 2 แนวทางสำคัญคือ แนวทางส่งเสริมการใช้ยางในประเทศ อาทิ โครงการส่งเสริมการใช้ยางของหน่วยงานภาครัฐปี 2561 ซึ่งคณะรัฐมนตรีมีมติเห็นชอบให้กระทรวงต่างๆ และกรุงเทพมหานคร สำรวจความต้องการ และพิจารณาปรับแผนงาน – โครงการ เพื่อให้มีการใช้ผลิตภัณฑ์ วัสดุ ครุภัณฑ์ และสิ่งก่อสร้าง จากยางพาราเพิ่มมากขึ้น โดยให้ประสานแจ้งความต้องการใช้ยางพาราต่างๆ ต่อการยางแห่งประเทศไทย เพื่อนำยางพาราภายใต้โครงการรักษาเสถียรภาพราคา ที่มีต้นทุนการเก็บรักษาใช้งบประมาณภาครัฐปีละ 120 ล้านบาท มาผลิตตามโครงการต่างๆ ที่เสนอ 
ปัจจุบันกระทรวงเกษตรและสหกรณ์ ร่วมกับกระทรวงมหาดไทย สนับสนุนให้องค์กรปกครองส่วนท้องถิ่นทั่วประเทศ เดินหน้าสร้างถนนยางพาราแล้วกว่า 75,000 หมู่บ้าน รวมทั้งกรมชลประทานจะดำเนินโครงการสร้างถนนคันคลองชลประทานใน 53 จังหวัด ซึ่งจะเป็นการลดสต็อกยางโดยอัตโนมัติได้เป็นอย่างดี สำหรับการดำเนินงานในครั้งนี้ จะใช้น้ำยางพาราไม่น้อยกว่า 960,000 ตัน และเมื่อมีความต้องการมากขึ้น คาดว่าจะทำให้ราคายางพาราปรับสูงขึ้น 5 บาทต่อกิโลกรัม 
พลเอก ประยุทธ์ จันทร์โอชา นายกรัฐมนตรี เปิดเผยผ่านรายการศาสตร์พระราชา สู่การพัฒนาอย่างยั่งยืน ว่า ประโยชน์ที่จะเกิดขึ้นหลังจากนี้นับว่าคุ้มค่า เพราะนอกจากจะทำให้มีการใช้ยางพาราในประเทศเพิ่มขึ้น ยังส่งผลให้ราคายางพาราสูงขึ้นตามเป้าหมาย และเกษตรกรจะมีรายได้เพิ่มขึ้นอีกด้วย

ในส่วนของแนวทางที่ 2 คือ การปลูกพืชทดแทน หรือแซมในสวนยาง เพื่อลดการผลิตยางพาราให้สอดคล้องกับความต้องการของตลาดทั้งภายในประเทศและตลาดต่างประเทศ โดยหันมาปลูกโกโก้ทดแทนสวนยางที่มีอายุเกิน 25 ปี หรือสวนยางที่ให้น้ำยางน้อย ไม่คุ้มทุนการผลิต ซึ่งขณะนี้ตลาดภายในประเทศและตลาดโลกมีความต้องการผลผลิตโกโก้เพิ่มมากขึ้น รวมทั้งมีราคาซื้อขายค่อนข้างสูง เมื่อเปรียบเทียบกับพืชอื่นๆ ซึ่งสามารถนำผลผลิตมาบรรจุเป็นสินค้าชุมชน เพื่อเพิ่มช่องทางการสร้างรายได้ให้แก่เกษตรกรอีกทางหนึ่งได้อย่างยั่งยืน